L’Ajuntament de Burjassot engega un pla de treball per atendre XarxaLlibres des del 2 al 17 de desembre
2025-07-24

L’Ajuntament de Burjassot, des de la Regidoria d’Educació, dirigida per Laura Espinosa, ha fet públiques les dates en les quals es procedirà a la recollida de documentació perquè les famílies del municipi amb xiquets i xiquetes en edat escolar puguen ser beneficiàries del programa XarxaLlibres, creat per la Conselleria d’Educació, Recerca, Cultura i Esport, que té com a objectiu la gratuïtat dels llibres de text i la creació de bancs de llibres.

La recollida de documentació es realitzarà a Burjassot del 2 al 17 de desembre i les famílies que sol·liciten l’ajuda, que serà com a màxim de 200€ per alumne, poden emplenar el model de sol·licitud oficial de manera telemàtica entrant ACÍ per a major comoditat i rapidesa a l’hora de presentar la documentació. A més d’aportar les dades que es marquen en la sol·licitud, també haurà de constar el nombre d’identificació de l’alumne (NIA) i el nombre d’identificació del centre (NIC) en el qual està escolaritzat l’alumne. Aquestes dades seran facilitades pel centre escolar.

Aquesta sol·licitud, una vegada impresa i signada, haurà de presentar-se junt amb el DNI/NIE o passaport en vigor, originals, i la factura original de la compra dels llibres de text o material curricular, amb les dades detallades (NIF/CIF del proveïdor, nombre de factura, data, adreça, relació nominal dels productes i el preu). En el cas d’haver comprat els llibres a través de l’AMPA, hauran de demanar el document que justifica la compra a aquesta entitat (AMPA) com a justificant. Els alumnes escolaritzats en centres de fora de Burjassot hauran de presentar també el justificant de matrícula escolar.

A més de la documentació assenyalada, s’haurà d’omplir i presentar també, en tots dos casos, la Declaració Responsable, que pot descarregar-se ACÍ.

L’Ajuntament facilitarà les famílies el lliurament dels models necessaris per sol·licitar aquesta ajuda i, per aquest motiu, desplaçarà personal del Consistori als centres educatius perquè els arrepleguen. Tots els xiquets i xiquetes que estiguen escolaritzats a Burjassot hauran de presentar la documentació en els centres en els quals estiguen matriculats. En el cas dels qui cursen els seus estudis fora del municipi, podran fer-ho en el Registre de l’Ajuntament, en l’Institut Municipal de Cultura i Joventut o en el Centre Soci-Educatiu Díaz Pintado.

Els centres educatius tindran uns dies de recollida de documentació per part del personal de l’Ajuntament dins del termini comprés entre el 2 i el 17 de desembre, i seran els següents: Col·legi La Nativitat (primària) dies 2, 3, 4, 9 i 10; Col·legi La Nativitat (secundària) dies 11, 14, 15 i 16; Col·legi Juan XXIII (primària) dies 2, 3, 4, 9 i 10; Col·legi Juan XXIII (secundària) dies 2, 3, 4, 9, 10 i 11; CEIP Sant Joan de Ribera dies 2, 3 i 4; CEIP Miguel Bordonau dies 2, 3, 4, i 9; CEIP Federica Montseny dies 11 i 14; EIP Villar Palasí dies 11, 14, 15 i 16; IES Comarcal dies 10 i 11; Col·legi La Fontaine (primària) dies 14 i 15; Col·legi La Fontaine (secundària) dia 16; CEIP Verge dels Desemparats dies 9 i 10; Col·legi Sant Miquel Arcàngel dies 15 i 16; IES Vicent A. Estellés dies 14, 15 i 16.

Els espais públics habilitats per a la presentació de documentació per part de les famílies amb xiquets empadronats a Burjassot, però no escolaritzats en el municipi són el Centre Social Díaz Pintado, la Casa de Cultura i l’Ajuntament, que estaran habilitats des del 2 al 17 de desembre.

Una vegada rebudes les sol·licituds, l’Ajuntament estudiarà les mateixes i, al més prompte possible, realitzarà el pagament de les ajudes, una vegada estiguen conclosos tots els tràmits administratius necessaris.

Les ajudes van dirigides a les famílies amb fills empadronades a Burjassot i que estiguen cursant estudis en Educació Primària, Especial, ESO i FP Bàsica, tant en centres públics com a privats concertats de la Comunitat Valenciana.

Fullet Informatiu XarxaLlibres